Imi nesteqsa ɣef teqsiṭ n usefru, nnan-aɣ-d : ‘’ yella Sidi Ali Abehlul yettrebbi izem. Yewweḍ lḥal anda yeṭṭes deg yiwen yifri 7 n yiseggasen mebla ma yeffeɣ-d.Ihi, nebɣa ad nwali ifri-a, ladɣa, imi i aɣ-d-nnan mazal llant tarkiḍin-is ar ass-a. (lmeqsud-nneɣ mačči d asekfel n tidet neɣ n lekdeb. Nekni, iswi-nneɣ d asiweḍ n yisallen akken i aɣ-tenid-nnan. Syin, yal ameɣri s tikti-ines). Nedda d ṭṭbib Nadir Kechabia. Deg ubrid ɣer yifri i yellan ddaw n taddart ɣer tama n tassift, yal mi ara d-nemlil d yimɣi neɣ d ufrux, ad aɣ-d-yini ṭṭbib-agi ameẓyan isem-is. Akka i d aɣ-dyesmekti ismawen-agi ur ssinent ara tnuda-s, am : tidekt, uzzu, inejjel, ufni, azeggar, ummad, ulmu, taɣeddiwt…neɣ ismawen n yifrax, am : abuḥeddayed, sibbus, amergu, ajeḥmum, isɣi,tagerfa, lbaz…atg